**Махамбеттану мәселелері бойынша өлкеміздегі бірнеше махамбеттанушы, тарихшы, ақын-жазушылармен жүргізілген сұхбаттар**

1.**ШАМҒОНОВ АМАНГЕЛДІ ШАМҒОНҰЛЫ –** тарихшы ғалым. Х.Досмұхамедұлы атындағы Атырау университетінің профессоры, ҚР тарих және қоғамдық ғылымдар Академиясының академигі, Қазақстанның үздік өлкетанушысы, Махамбет сыйлығының иегері

**Сұрақ:** *Махамбеттің тағдыры мен шығармашылығы біраз зерттеу еңбектеріне арқау болды. Әлі де зерттелмеген қырлары бар деп ойлайсыз ба?*

**Жауап:** М.Өтемісұлының 220 жылдығы қарсаңында зерттеулер жан-жақты жүргізілді. Соның ішінде М.Өтемісұлы 1804 жылы туған деп жазылған мектеп оқулықтарындағы жалған деректерге тоқтау салып, шын мәнінде оның 1803 жылы туғандығын архивтегі деректер арқылы дәлелдедік.

Қазіргі уақытта «Қазақстан тарихы» оқулығында (7 сыныпқа арналған, «Атамұра» бапасынан 2018 жылы шыққан) Махамбеттің қаза тапқан жері деп Жем өзенінің Каспий теңізіне құяр сағасы көрсетілген. Бұл кешірілмес қателіктің нәтижесінде мектеп оқушылары жалған білім алды. Біз бұл мәселемен барынша шұғылданып жатырмыз. Болашақта шығатын оқулықтарда бұл қателік түзетілуі тиіс. Сонымен бірге бұрын Махамбеттің туған жері Бекетай құмы (Европа) деп айтылып келсе, соңғы жылдары Тайсойған құмы делініп жүр. Осының бәрі нақты дәлелденуі керек.

**Сұрақ:** *Исатай -Махамбет көтерілісінің жорық картасы сақталған ба?*

Жауап: 2002 жылы Исатай мен Махамбет батырлар бастаған көтерілістің картасын сызып, махамбеттанушы, Қазақстан Жазушылар одағының мүшесі Қ.Жылқышиев, мектеп мұғалімі Ә.Бермағанбетовпен бірге жасап, жарияладық. «Исатай Тайманұлы мен Махамбет Өтемісұлы бастаған халық-азаттық көтеріліс» (1836-1838 жылдар) деп аталатын менің картамды ҚР Білім минстрі Ж.Құлекеев мақұлдап, мектептер мен жоғары оқу орындарында «Қазақстан тарихы» пәні бойынша көрнекі құрал ретінде республикалық әдістемелік департаментінде бекітілді. 2016 жылы 8 сыныпқа арналған «Қазақстан тарихы» оқулығына (авторы тарих ғылымдарының докторы Т.Омарбеков) менің осы картам арнайы енгізілді. Сөйтіп республикамыздағы қазақ, орыс, ұйғыр тілдеріндегі мектептерде оқушылар менің осы картамен жұмыс жасауда.

**Сұрақ:** *Махамбет шығармаларының ХХІ ғасырдағы насихатталу деңгейіне көңіліңіз тола ма?*

Жалпы алғанда, көңіл толымды деп айтуға болады. Біздің еліміздің оңтүстігі мен солтүстігінде, шығысы мен орталығында жағдайдың қандай дәрежеде екендігі туралы мәлімет жоқ.

**Сұрақ:** *Сіз білетін белгілі Махамбеттанушылар кімдер?*

Біз тұңғыш махамбеттанушы деп энциклопедист ғалым Халел Досмұхамедовты айтуымыз керек. Ол 1925 жылы Махамбеттің өлеңдерін «Исатай-Махамбет» атты кітабына енгізген.

**Сұрақ:** *Махамбет Өтемісұлының 220 жылдығына орай қандай іс-шаралар жоспарланып отыр?*

Атқарылуы тиіс шараларды айта кетсем, біздің облыс өзі Махамбеттің кіші отаны деп қанша аталса да, бізде Махамбетке байланысты атқаратын істер көп екенін айтпай кетуге болмайды. Олар: Махамбет кесенесі әлі толық туристік нысанға айнала алмай отыр. Себебі кесенеге баратын 40 шақырым жол нашар ,жаңбыр жауа қалса онда барудың еш мүмкіндігі жоқ. Олай болса Махамбет кесенесіне күні-түні баруға мүмкіндік беретін асфальт жол салынуы керек. Басында демалатын, түнеп шығатын үй болғаны жөн. Біз халық батыры атын қанша жарнамаласақ та, Махамбет кесенесіне жету, демалу мәселесі шешілмеген. Сондықтан таяу болашақта бұл мәселе оң шешімін табуы тиіс.

Сонымен қатар Атырау қаласында Исатай мен Махамбет батырларға арналған туристік бағыттағы шағын музей болғаны жөн.

**2.ҚАРАШИН БЕКЕТ МҰҚАНӘЛІҰЛЫ**1953 жылы 23 қазанда Атырау облысы Индер ауданы Аққала ауылында дүниеге келген. Қазақстан Жазушылар Одағының мүшесі, Халықаралық «Новый современник» Жазушылар Одағының мүшесі, Махамбет сыйлығының иегері

«Испытание лука и лиры», «Менің Қазақстаным», «Тюрк и Я», «Скиф и Я», «Слова», «Бейбарыс: эпоха и личность», «Махамбет. Жыр-жебе. Стихострелы», «Запоздалые стихи», «Рыцарская поэзия казахских жырау», «Почтение земли – поклон Человеку»,  «Дороги, раздумья, итоги» және т.б. көптеген кітаптардың авторы.

**Сұрақ:** *Махамбеттің тағдыры мен шығармашылығы біраз зерттеу еңбектеріне арқау болды. Әлі де зерттелмеген қырлары бар деп ойлайсыз ба?*

**Жауап:** *Әрине... Әсіресе,Махамбеттің орыс патшалығына деген көзқарасы*

**Сұрақ:** *Махамбет туралы қандай көркем туындылар жарық көрді?*

**Жауап:** *Көп емес, соның ішінде, толық баға алмаған 2 тілді роман «Махамбеттің өлім жазасы/Казнь Махамбета» - авторлары – Бекет Қарашин, Аждар Ұлдыз (http://kabdolov.kz/aza-sha-sayra/literatura-lektronnye-knigi/b-arashin-a-ulduz-kazn-makhambeta-roman-dvuyazychnoe-izdanie-kaz)*

**Сұрақ:** *Исатай -Махамбет көтерілісінің жорық картасы сақталған ба?*

**Жауап:** *Иа, бар... авторы – Амангелді Шамғонов*

**Сұрақ:** *Махамбет шығармаларының ХХІ ғасырдағы насихатталу деңгейіне көңіліңіз тола ма?*

**Жауап:** *Толмайды...*

**Сұрақ:** *Сіз білетін белгілі Махамбеттанушылар кімдер?*

**Жауап:** *Олар көп ғой... Мысалы, - Мұрат Мөңке, Анес Сарай, Амангелді Шамғонов және т.б.*

**Сұрақ:** *Махамбет өлеңдерінің шет тілдеріне аударылу сапасы қалай?*

**Жауап:** *Орыс ақындарының аудармалары түкке тұрмайды, неге десеңіз.... олар подстрочниктердің арқасында аударылған, Махамбеттің поэтикалық жырларын орыстың орманына апарып жоғалтып жіберген. Қазақ аудармашылары бірталай еңбек сіңіріп, түпнұсқасына жақындатты... Басқа дүниежүзілік тілдерге әлі дұрыс аударылмаған.*

**Сұрақ:** *Махамбет Өтемісұлының 220 жылдығына орай қандай іс-шаралар жоспарланып отыр?*

**Жауап:** *Ол сұрақ менің компетенцияма жатпайды, оны облыстың әкімдерінен сұраңыз... Менің ойымша, оларға мәдениет, әдебиет, ғылымның аса қажеттігі қажет емес сияқты.*

**3. ДҮТМАҒАНБЕТОВ ЖАЛҒАСҚАЛИ МҰСАҒАЛИҰЛЫ –** белгілі кәсіпкер, жазушы, меценат. ҚР Жазушылар Одағының мүшесі

«Тұлпар және оның тұяқтары», «Тағдырлар тоғысқанда», «Мәңгілік Махамбет» кітаптарының авторы.

**Сұрақ:** *Махамбеттің тағдыры мен шығармашылығы біраз зерттеу еңбектеріне арқау болды. Әлі де зерттелмеген қырлары бар деп ойлайсыз ба?*

**Жауап:** *Махамбеттің тағдыры мен шығармашылығы толық зерттеліп бітті деп ешкім айта алмайды. Мысалы, мен өзім «Мәңгілік Махамбет» деген таяуда ғана жарық көрген кітабымда күрескер ақынның былайғы ел білмейтін өмірінің бір мезетін аяулы анам мен әкемнен естіген әңгімелерім бойынша оқырманға ұсындым. Осы сияқты тарихи оқиғалар ел ішінде жоқ деп ешкім айта алмайды.*

**Сұрақ:** *Махамбет туралы қандай көркем туындылар жарық көрді?*

**Жауап:** *Махамбет туралы көркем туындылар жазылды, жазыла да береді. Солардың арасында Тәкен Әлімқұловтың «Қараой» әңгімесі бір төбе де Нәбиден Әбуталиевтің «Наркескен» романын да кезінде оқырмандар жақсы бағалады. Сол секілді қасіретті өліміне байланысты жазылған Сырбай Мәуленовтың «Қараойдағы қанды оқиға», Қойшығұл Жылқышиев «Бас туралы баллада», Құдаш Мұқашевтің «Махамбеттің соңғы сөзі» секілді балладалар мен сюжетті жырларды да айтуға болады.*

**Сұрақ:** *Исатай -Махамбет көтерілісінің жорық картасы сақталған ба?*

**Жауап:** *Білмедім*

**Сұрақ:** *Махамбет шығармаларының ХХІ ғасырдағы насихатталу деңгейіне көңіліңіз тола ма?*

**Жауап:** *Бізде науқандық дейтін бірдеңе бар. Ұлыларымыздың бәрін мерейтойлары кезінде ғана көкке көтереміз. Махамбеттің тағдыры да дәл солай. Дегенмен салыстырмалы түрде алғанда жақсы. Осыдан жиырма жыл бұрынғы ЮНЕСКО-ның ауқымында аталып өтуі, енді 220 жылдығының атаусыз қалмауы ескерусіз еместігін көрсетеді. Махамбет жырлары ерлікке үндейтін жырлар. Сондықтан жас ұрпақты патриоттық рухта тәрбиелегіміз келсе, мектеп бағдарламасынан да, жоғарғы оқу курстарынан да, әскери білім беру жүйесінен де қалыс қалдыруға болмайды.*

**Сұрақ:** *Сіз білетін белгілі Махамбеттанушылар кімдер?*

**Жауап:** *Махамбетті Мұхтар Әуезов, Сәбит Мұқанов бастап зерттеген. Жырларына ғылыми тұрғыда баға берген. Берқайыр Аманшин көп еңбек етті. Беріде Әбіш Кекілбаев, Рахымжан Отарбаевтар терең талдаулар жасады.*

**Сұрақ:** *Махамбет өлеңдерінің шет тілдеріне аударылу сапасы қалай?*

**Жауап:** *Махамбет өлеңдерінің шет тілдеріне аударылу сапасы жөнінде айналысатын мамандар айта жатар. Білуімше, бізде Қадыр Мырзалиевтен артық ой айтатын ешкім болмаған. Өзі де аудармамен айналысқан. Сол кісі Абай мен Махамбетті дәл аудару мүмкін емес дейді екен кесіп-пішіп. Мен де сол ойдамын. Дегенмен 200 жылдығы кезінде Махамбет жырларын аударуда біраз ілгерілеу болды.*

**Сұрақ:** *Махамбет Өтемісұлының 220 жылдығына орай қандай іс-шаралар жоспарланып отыр?*

**Жауап:** *Білмедім.*